बालासोर हादसे के बाद रेलवे के पांच टॉप अफसरों को हटाया, विभाग बोला- ये रुटीन ट्रांसफर
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. दक्षिण-पश्चिम दिल्ली के छावला इलाके के भारत-तिब्बत सीमा पुलिस (ITBP) कैंप में तैनात कांस्टेबल की एक अधिकारी के बेटे ने गोली मारकर हत्या कर दी
रेलवे ने बालासोर हादसे के बाद गुरुवार को दक्षिण पूर्व रेलवे के पांच टॉप अफसरों को हटा दिया, जिनमें ऑपरेशन, सिग्नलिंग और सुरक्षा के लिए जिम्मेदार अधिकारी भी शामिल हैं। मालूम हो कि ओडिशा के बालासोर जिले में ट्रिपल ट्रेन दुर्घटना में 291 लोगों की मौत हो गई थी। रेलवे ने इन ट्रांसफर्स को रुटीन बताया है। 
आज की अन्य बड़ी खबरें...
अमित शाह का बालाघाट दौरा रद्द, खराब मौसम के चलते रायपुर लौटा हेलिकॉप्टर
केंद्रीय गृहमंत्री अमित शाह का बालाघाट दौरा रद्द हो गया है। उनका हेलिकॉप्टर छत्तीसगढ़ के रायपुर से बालाघाट के लिए उड़ा था, लेकिन खराब मौसम के कारण हेलिकॉप्टर आधे रास्ते से ही वापस लौट गया। सीएम शिवराज सिंह चौहान ने ये जानकारी दी है। पढ़ें पूरी खबर...
कोविड सेंटर स्कैम केस में पूछताछ के लिए ED ने IAS ऑफिसर संजीव को भेजा समन
मुंबई में कोविड सेंटर स्कैम केस को लेकर ED ने गुरुवार को पूछताछ के लिए IAS ऑफिसर संजीव जयसवाल को बुलाया है। ED के कुछ ऑफिसर बायकुला स्थित BMC के परचेज डिपार्टमेंट भी पहुंचे। यहां उन्होंने कोविड सेंटर के ठेके को लेकर दस्तावेजों की जांच की।
दरअसल, मुंबई के BMC कोविड सेंटर स्कैम मामले में बुधवार सुबह प्रवर्तन निदेशालय (ED) ने शहर के 15 ठिकानों पर छापेमारी की थी। इसमें संजीव के ठिकानों पर भी रेड की गई थी। इनके अलावा शिवसेना (उद्धव) के सचिव सूरज चव्हाण, संजय राउत के बिजनेस पार्टनर सुजीत पाटकर के ठिकानों पर भी तलाशी ली गई थी।
जम्मू-कश्मीर में लश्कर के आतंकियों के दो सहयोगी गिरफ्तार, AK 47 की 12 राउंड गोलियां और एक ग्रेनेड बरामद
जम्मू-कश्मीर के अनंतनाग के बिजबेहरा इलाके में पुलिस ने लश्कर के आतंकियों के दो सहयोगियों को गिरफ्तार किया। इनके पास से एक लाख रुपए, AK 47 की 12 राउंड गोलियां और एक ग्रेनेड बरामद हुआ। बिजबेहरा पुलिस ने इनके खिलाफ केस दर्ज कर लिया है।
उत्तराखंड में 600 मीटर गहरी खाई में गिरी जीप; 9 लोगों की मौत
उत्तराखंड के पिथौरागढ़ में सड़क दुर्घटना में 9 लोगों की मौत हो गई है, जबकि दो लोग गंभीर रूप से घायल हैं। हादसा तब हुआ जब बागेश्वर के सामा से पिथौरागढ़ जिले के मुनस्यारी ब्लॉक में होकरा मंदिर जा रही एक जीप सड़क से पलट कर रामगंगा नदी में गिर गई। वाहन में सवार ग्यारह में से 9 लोगों की मौत की खबर है। पूरी खबर पढ़ें...
ED ने हवाला ऑपरेटरों के नेटवर्क के खिलाफ केरल में 14 जगहों पर की छापेमारी
ED ने हवाला ऑपरेटरों और अवैध विदेशी मुद्रा डीलरों के नेटवर्क के खिलाफ जांच के तहत केरल में 14 जगहों पर छापेमारी की है। हालांकि, तलाशी 19 जून को ली गई है, लेकिन इसकी जानकारी गुरुवार को मिली है।
एक अधिकारी ने बताया कि यह रेड इंटेलिजेंस से मिली खुफिया जानकारी के आधार पर की गई थी। दरअसल, फॉरेक्स मनी एक्सचेंज, गिफ्ट शॉप्स, टेक्सटाइल, ज्वेलरी शॉप और रेडीमेड गारमेंट की दुकानों की आड़ में हवाला कारोबार किया जा रहा था।
बंगाल के मालदा में बिजली गिरने से 7 की मौत, 12 बच्चे झुलसे
पश्चिम बंगाल के मालदा में बिजली गिरने से तीन बच्चों सहित 7 लोगों की मौत हो गई। मालदा के DM नितिन सिंघानिया ने कहा कि तूफान के कारण सात लोगों की मौत हो गई।
वहीं 12 बच्चे झुलस गए, उन्हें बांगीटोला ग्रामीण अस्पताल और मालदा मेडिकल कॉलेज अस्पताल में भर्ती कराया गया है। बिजली गिरने से नौ मवेशियों की मौत भी हुई है।
मणिपुर में कार में धमाका हुआ, तीन लोग घायल
मणिपुर के बिष्णुपुर में बुधवार शाम 7:30 बजे एक कार में विस्फोट हुआ। धमाके में तीन लोग घायल हो गए। उधर, केंद्रीय गृहमंत्री अमित शाह ने स्थिति को देखते हुए 24 जून को सर्वदलीय बैठक बुलाई है।
म्यांमार में 4.2 तीव्रता का भूकंप आया
म्यांमार में गुरुवार की सुबह 2:52 बजे भूकंप का झटका महसूस किया गया। रिक्टर स्केल पर इसकी तीव्रता 4.2 दर्ज की गई। अभी तक भूकंप से किसी भी नुकसान की जानकारी सामने नहीं आई है।
पेरिस की इमारत में आग लगी, 16 लोग घायल हुए
पेरिस की एक इमारत में बुधवार को आग लग गई। इससे बिल्डिंग की बड़ा हिस्सा गिर गया, जिसमें करीब 16 लोग घायल हो गए। शुरुआती जानकारी के मुताबिक गैस लीक होने से आग लगी है।
दिल्ली में ITBP अधिकारी के बेटे ने कांस्टेबल को गोली मारी
दक्षिण-पश्चिम दिल्ली के छावला इलाके के भारत-तिब्बत सीमा पुलिस (ITBP) कैंप में तैनात कांस्टेबल की एक अधिकारी के बेटे ने गोली मारकर हत्या कर दी। कांस्टेबल की पहचान भूप सिंह मीणा के रूप में हुई है। पुलिस ने बताया कि आरोपी ने अपने पिता की लाइसेंसी पिस्टल से कांस्टेबल पर पांच गोलियां चलाईं।
रॉयल कैनेडियन एयरफोर्स का चिनूक हेलिकॉप्टर क्रैश, 2 की मौत
कनाडा की राजधानी ओटावा से लगभग 160 किलोमीटर दूर पेटावावा, ओंटारियो में ओटावा नदी के पास मंगलवार रात रॉयल कैनेडियन एयरफोर्स का एक चिनूक हेलिकॉप्टर क्रैश हो गया। इसमें एयरफोर्स के चार सदस्य सवार थे। इनमें से दो की मौत हो गई है। दो अन्य घायल हुए हैं। राष्ट्रीय रक्षा विभाग ने कहा कि दोनों शव बरामद कर लिए गए हैं।